Η βόρεια ζώνη της επαρχίας Ολυμπίας : ιστορική εξέλιξη και καθημερινή ζωή (1200 περ. μ.Χ.-αρχές 21ου αιώνα). - Dēmētroulopoulos, Christos I. (Εκδόσεις Λειμών, 2016)
Οπισθόφυλλο: Η συνθετική αυτή μελέτη, καρπός μακρόχρονης έρευνας, έρχεται να συμπληρώσει τις μελέτες άλλων συγγραφέων που ασχολήθηκαν με την ιστορία ή με τη λαογραφία της επαρχίας Ολυμπίας, η γνώση της οποίας είναι ελλιπής για μεγάλες ιστορικές περιόδους: Φραγκοκρατία, πρώτη και δεύτερη οθωμανική κυριαρχία και δεύτερη Βενετοκρατία. Γι΄αυτό, χρειάστηκε να ανατρέξουμε σε ελληνικά και ξένα Αρχεία, σε δημοσιευμένες πηγές και σε μελέτες που αναφέρονται στην ευρύτερη περιοχή της Ηλείας και σ' όλη την Πελοπόννησο ή σε ειδικά ζητήματα. Στην εισαγωγή, ύστερα από την εξέταση της γεωμορφολογίας της βόρειας ζώνης της επαρχίας Ολυμπίας, εξετάζεται συνοπτικά η ιστορική πορεία της από τους αρχαίους χρόνους ως το 1204, με βάση γραπτές πηγές και αρχαιολογικές μαρτυρίες. Στο πρώτο μέρος εξετάζονται τα ιστορικά γεγονότα που συνέβησαν στην περιοχή αυτή από το 1204, δηλαδή από τη Φραγκοκρατία έως σήμερα, και ζητήματα οικονομικής και κοινωνικής υφής: γαιοκτησία, αγροτική και κτηνοτροφική παραγωγή, κοινωνική συγκρότηση, τοπική Εκκλησία, εκπαίδευση, υγεία, εκλογές - τοπικές Αρχές κλπ.
Στο δεύτερο μέρος εξετάζονται στοιχεία του λαϊκού πολιτισμού και της καθημερινής ζωής των κατοίκων τους δύο τελευταίους αιώνες. Στόχος μας είναι να μπορέσουν οι αναγνώστες του βιβλίου να παρακολουθήσουν, όσο το δυνατόν πιο σφαιρικά, την ιστορική πορεία της εξεταζόμενης περιοχής στη μακρά διάρκειά της. Ελπίζουμε δε ότι, έτσι, θα συμβάλει και στην εθνική μας αυτογνωσία.